钦定古今图书集成/明伦汇编/氏族典/第189卷 > 萧图玉
## 钦定古今图书集成/明伦汇编/氏族典/第189卷 > 萧图玉

按《辽史萧图玉传》：图玉，字兀衍，北府宰相海璃之子。
统和初，皇太后称制，以戚属入侍，寻为乌古部都监，
讨速母缕等部有功，迁乌古部节度使。十九年，总领
西北路军事，诏尚金乡公主，拜驸马都尉，加同政事
令、门下平章事。上言“阻卜服化，宜各分部，治以节度
使。”上从之。自后节度使往往非材，部民怨而思叛。开
泰元年，阻卜复叛，围图玉于可敦城，势甚张，图玉使
诸军齐射却之。明年，图玉遣人诱诸部皆降。帝以图
玉始虽失计，后得人心，释之，仍领诸部。会公主坐杀
家婢，降封郡主，图玉罢使相。寻起为乌古敌烈部详
稳，以老代还，卒。子双古，南京统军使。孙讹笃斡，尚三
韩郡王合鲁之女骨浴公主，终乌古敌烈部统军使，
以善战名于世。